Райнер Мария Рилке
XIV.Говорим с плодове, цветя, листа…

Превод от немски: Петър Велчев, 1979

chitanka.info

Говорим с плодове, цветя, листа —

не само на сезоните с езика.

От мрака пъстрата им същност блика

и може би проблясва ревността

на мъртвите — пръстта мощта им взема.

За всичко туй кой нещо е узнал?

Такъв е отредения им дял —

да хранят с костите си чернозема.

Дали това е удоволствие за тях?

Или това е труд на роб покорен,

когото ние считаме за прах?

Или пък спящите край всеки корен

са господари — и са ни дарили

с плод от целувки и безмълвни сили?

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.